बेनीपुर : पूर्व केंद्रीय मंत्री अली अशरफ फातमी कहला अछि जे दरभंगाक विकास नहि हेबाक पाछु सबस पैघ कारण रहल जे एहि ठाम स अधिकतर बाहरी नेता सांसद भेलथि। ओ कहला जे दरभंगा संसदीय क्षेत्र क विकास स्थानीय नेता स संभव अछि, बाहरी नेता दरभंगाक विकास लेल गंभीर नहि होइत छथि। ओ कहला जे वर्तमान सांसद कीर्ति झा आजाद आ पूर्व विधान पार्षद संजय झा दरभंगा क विकास करबाक गप मात्र दैत छथि। बाहरी नेता कए आब दरभंगाक जनता मौका नहि दैत। पत्रकार सब स गप करैत फातमी कहला जे दरभंगा संसदीय क्षेत्र मे जाहि सड़क क पुनर्निर्माण क स्वीकृति राजद सरकार देने छल ओकर आब शिलान्यास सांसद कीर्ति झा आजाद क रहल छथि। सांसद कहैत छथि जे केंद्र मे यूपीए सरकार अछि ताहि लेल दरभंगा क विकास नहि भ रहल अछि। हुनका स पूछबाक चाही जे केंद्र मे जखन भाजपा क सरकार छल तखन केतबा ओ दरभंगाक विकास केलथि। फातमी कहला जे भाजपा नहि बल्कि राजदक प्रयास स सकरी-हसनपुर रेल लाइन बिछेबाक स्वीकृति भेटल छल। मुदा वर्तमान सांसद क निष्क्रियता स आइ तक हसनपुर तक रेल लाइन नहि बिछ सकल। बाहरी नेता कए क्षेत्र क विकास स कोनो लेना-देना नहि अछि। 